A Bizottság 876/2004/EK rendelete

(2004. április 29.)

a 999/2001/EK európai parlamenti és tanácsi rendelet VIII. mellékletének a tenyésztésre szánt juh- és kecskefélék petesejtjeinek kereskedelme tekintetében történő módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001 európai parlamenti és tanácsi rendeletre [1] és különösen annak 23. cikke első bekezdésére,

mivel:

(1) A 999/2001/EK rendelet megállapítja a tenyésztésre szánt juh- és kecskefélék Közösségen belüli kereskedelmének feltételeit.

(2) A 260/2003/EK [2] és 1915/2003/EK [3] bizottsági rendelet módosítja a 999/2001/EK rendeletet a surlókórral fertőzött gazdaságokra vonatkozó intézkedések bevezetése és a tenyészjuhok kereskedelmi feltételeinek olyan módosítása érdekében, hogy az lehetővé tegye az ARR/ARR prion fehérje genotípusú juhok korlátozásmentes kereskedelmét.

(3) A tenyészjuhokat és -kecskéket Közösségen belüli kereskedelemre küldeni szándékozó gazdaságok felügyeleti követelményeit úgy kell módosítani, hogy azok tükrözzék a surlókor felszámolására elfogadott lendületesebb megközelítést. Az e gazdaságokba belépő állatokra vonatkozó korlátozásokat a továbbiakban már nem kell az ARR/ARR prion fehérje genotípusú juhokra kiterjeszteni.

(4) Az új rendelkezéseket két lépcsőben kell bevezetni, lehetővé téve az emelt színtű ellenőrzést rövid távon, közben megelőzve a kereskedelem megzavarását.

(5) A 999/2001/EK rendeletet ezért megfelelően módosítani kell.

(6) Az e rendeletben előírt intézkedések összhangban vannak a Tápláléklánc és Állat-egészségügyi Állandó Bizottság véleményével,

ELFOGADTA EZT A RENDELETET:

1. cikk

A 999/2001/EK rendelet VIII. melléklete e rendelet mellékletével összhangban módosul.

2. cikk

Ez a rendelet az Európai Unió Hivatalos Lapjában való kihirdetését követő 20. napon lép hatályba.

Ezt a rendeletet 2004. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. április 29-én.

a Bizottság részéről

David Byrne

a Bizottság tagja

[1] HL L 147., 2001.5.31., 1. o., a legutóbb a 2245/2003/EK bizottsági rendelettel (HL L 333., 2003.12.20., 28. o.) módosítva.

[2] HL L 37., 2003.2.13., 7. o.

[3] HL L 283., 2003.10.31., 29. o.

--------------------------------------------------

MELLÉKLET

A VIII. melléklet A. fejezete I. részének a) pontja helyébe az alábbi szöveg lép:

"a) a tenyésztésre szánt juh- és kecskefélék lehetnek az 1003/2002/EK bizottsági határozat [1] I. mellékletében meghatározott ARR/ARR prion fehérje genotípusú juhok vagy olyanok, amelyeket születésük óta vagy az utolsó három évben olyan gazdaságokban tartottak, amelyek legalább három éven át megfeleltek a következő követelményeknek:

i. 2007. június 30-ig:

- ott rendszeres hatósági állatorvosi ellenőrzéseket végeztek,

- az állatokat megjelölték,

- nem erősítettek meg surlókóros esetet,

- a vágásra szánt idős nőivarú állatok mintavétel útján történő ellenőrzését elvégzik,

- az ARR/ARR prion fehérje genotípusú juhok kivételével a nőstényeket csak akkor engedik be a gazdaságba, ha azok olyan gazdaságból érkeznek, amely megfelel ugyanezen feltételeknek.

Legkésőbb 2004. július 1-jétől a gazdaságnak vagy gazdaságoknak meg kell kezdeniük a következő kiegészítő feltételek teljesítését:

- a III. melléklet A. fejezete II. részének 3. pontjában említett, 18 hónaposnál idősebb, a gazdaságban elhullott vagy leölt minden állatot megvizsgálnak surlókór tekintetében, a X. melléklet C. fejezete 3.2.b) pontjában megállapított laboratóriumi módszereknek megfelelően, és

- az ARR/ARR prion fehérje genotípusú juhok kivételével a juh- és kecskeféléket csak akkor engedik be a gazdaságba, ha azok olyan gazdaságból érkeznek, amely megfelel ugyanezen feltételeknek.

ii. 2007. július 1-jétől:

- ott rendszeres hatósági állatorvosi ellenőrzéseket végeztek,

- az állatokat a közösségi jogszabályoknak megfelelőként azonosítják,

- nem erősítettek meg surlókóros esetet,

- a III. melléklet A. fejezete II. részének 3. pontjában említett, 18 hónaposnál idősebb, a gazdaságban elhullott vagy leölt minden állatot megvizsgáltak surlókór tekintetében, a X. melléklet C. fejezete 3.2.b) pontjában megállapított laboratóriumi módszereknek megfelelően,

- az ARR/ARR prion fehérje genotípusú juhok kivételével a juh- és kecskeféléket csak akkor engedik be a gazdaságba, ha azok olyan gazdaságból érkeznek, amely megfelel ugyanezen feltételeknek.

Amennyiben azokat olyan tagállamba szánják, amelynek teljes területe vagy annak egy része élvezi a b) vagy c) pontban megállapított rendelkezések előnyeit, a tenyésztésre szánt juh- és kecskeféléknek meg kell felelniük az általános vagy különös kiegészítő feltételeknek, amelyeket a 24. cikk (2) bekezdésében említett eljárással összhangban határoztak meg."

[1] HL L 349., 2002.12.24., 105. o.

--------------------------------------------------